Nitkellmu ħafna dwar l-innovazzjoni u l-benefiċċji li jista' jkollha, u propju grupp ta' tmien studenti li jattendu l-iskola ta' De La Salle ħarġu b'idea li propju tikkonferma dan. Dawn l-istudenti, fetħu kumpanija bl-isem ta' Flair, li ħarġu bi prodott li qed jgħin lil ħafna studenti li qed jistudjaw għall-eżamijiet f'livell ordinarju. L-idea tagħhom introduċiet mod alternattiv ta' kif wieħed jistudja. Huma ħarġu b'pakketti ta' flashcards li jiġbru s-sillabu ta' għaxar suġġetti u huma spjegati b'mod sempliċi fuq kull naħa ta' dawn il-cards. Wieħed jista' jagħmel użu minnhom anke biex ta' kuljum jagħmel reviżjoni ta' dak li jkun qed jistudja l-iskola filwaqt li huwa metodu aktar interattiv u li jinżel għasel ma' dawk l-istudenti li l-metodu tradizzjoni tal-istudju mhux addatat għalihom. Is-suġġetti offruti huma: Ingliż Fiżika Bijoloġija Ekonomija Wieħed jista' jserraħ moħħu ukoll għall-kontenut li tpoġġa fuq dawn il-flashcards, hekk kif ġie ivverifikat mill-għalliema tal-istess skola. Filfatt, dawn jistgħu ukoll jiġu użati mill-għalliem fil-klassi. Dawn l-istudenti ħasbu ukoll f'żgħażagħ li huma dyslexic u b'kollaborazzjoni ma' grupp ta' żgħażagħ, Dyslexic Teens Dialogue ivverifikaw li dawn il-flashcards huma addatati ukoll għal dawn l-istudenti. Apparti minn hekk, parti mill-qliegħ li l-grupp ta' żgħażagħ qed jagħmlu minn dan il-prodott qed jissarraf f'aktar għajnuna finanzjarja lil din il-fondazzjoni biex tkun tista' tkompli tgħin lil studenti dyslexic. L-għan ewlieni wara dawn in-noti qosra huwa li jippreparaw lill-istudenti għall-eżamijiet tagħhom fl-inqas ħin. Meta wieħed juża dawn il-flashcards ikun kontinwament qed jeżamina lilu nnifsu fuq dak li taf jew ma tafx. Mekkaniżmu ta' studju li jissejjaħ metacognition, li jgħinek tiftakar l-informazzjoni li tkun studjajt. Apparti l-għaxar suġġetti offruti, dawn l-istudenti ħarġu b'numru ta' flashcards oħra li jgħinu lil studenti dyslexic fl-ortografija u l-fonetika. L-idea ta' dawn l-istudenti sabet l-għajnuna mill-iskola De La Salle flimkien mal-Junior Achievement Young Enterprise u Dyslexic Teens Dialogue. Il-prezz ta' dawn in-noti qosra jibda minn €5.50 u jistgħu jiġu ordnati minn fuq din il-website.